Γνωμοδότηση της Οικονομικής και Κοινωνικής Επιτροπής με θέμα "Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 76/207/ΕΟΚ του Συμβουλίου περί της εφαρμογής της αρχής της ίσης μεταχείρισης των ανδρών και των γυναικών όσον αφορά την πρόσβαση στην απασχόληση, στην επαγγελματική εκπαίδευση και προώθηση και τις συνθήκες εργασίας"

(2001/C 123/21)

Στις 25 Ιουλίου 2000, το Συμβούλιο αποφάσισε σύμφωνα με το άρθρο 262 της Συνθήκης περί ιδρύσεως της Ευρωπαϊκής Κοινότητας να ζητήσει από την Οικονομική και Κοινωνική Επιτροπή την κατάρτιση γνωμοδότησης με θέμα την ανωτέρω πρόταση.

Το τμήμα "Απασχόληση, κοινωνικές υποθέσεις, δικαιώματα του πολίτη", στο οποίο ανατέθηκε η προετοιμασία των σχετικών εργασιών, κατήρτισε τη γνωμοδότησή του στις 5 Δεκεμβρίου 2000, με βάση την εισηγητική έκθεση της κας Christina Wahrolin.

Κατά τη 378η σύνοδο ολομέλειας (συνεδρίαση της 25ης Ιανουαρίου 2001), η Οικονομική και Κοινωνική Επιτροπή υιοθέτησε την παρούσα γνωμοδότηση με 68 ψήφους υπέρ, 11 κατά και 6 αποχές.

1. Εισαγωγή

1.1. Η Επιτροπή υπέβαλε την πρόταση για την τροποποίηση της οδηγίας 76/207/ΕΟΚ(1) του Συμβουλίου με στόχο να ενισχυθεί η ισότητα συμμετοχής των ανδρών και των γυναικών στην αγορά εργασίας, και για να καταργηθούν τα εμπόδια για την πρόσβαση των γυναικών στην απασχόληση.

1.2. Η πρόταση της Επιτροπής βασίζεται στο άρθρο 141, παράγραφος 3, το οποίο δίνει τη δυνατότητα στην Κοινότητα να λάβει μέτρα προκειμένου να διασφαλιστεί η εφαρμογή της αρχής της ίσης μεταχείρισης μεταξύ ανδρών και γυναικών στον τομέα της απασχόλησης, καθώς και στο άρθρο 141, παράγραφος 4, της Συνθήκης στο οποίο επαναλαμβάνεται η υποχρέωση των κρατών μελών να υιοθετήσουν τα απαραίτητα μέτρα προκειμένου να διασφαλιστεί η εφαρμογή της εν λόγω αρχής. Η πρόταση αποβλέπει στην διευκρίνιση του ορισμού, στην ενίσχυση της προστασίας του ατόμου σε περιπτώσεις διαμαρτυρίας, στον καθορισμό δυνατών αποκλίσεων από ορισμένες αρχές, στην ενίσχυση των μέτρων θετικής δράσης για την προαγωγή της ισότητας των ανδρών και των γυναικών, καθώς και στη διασφάλιση της ειδικής προστασίας των γυναικών λόγω εγκυμοσύνης και μητρότητας.

1.3. Η πρόταση καθιστά συγκεκριμένη την εν λόγω υποχρέωση των κρατών μελών και λαμβάνει υπόψη τη νομολογία των τελευταίων 25 ετών του Δικαστηρίου.

1.4. Η προτεινόμενη οδηγία ορίζει για πρώτη φορά με σαφήνεια τη σεξουαλική παρενόχληση ως διάκριση στο χώρο εργασίας που οφείλεται στο φύλο· ο ορισμός αυτός εμπνέεται από τους ορισμούς που περιλαμβάνονται στην πρόταση οδηγίας που βασίζεται στο άρθρο 13 το οποίο έχει ως στόχο την καταπολέμηση των διακρίσεων που οφείλονται σε διάφορα άλλα αίτια. Δημιουργεί επίσης ένα δικαίωμα προστασίας για τους εργαζόμενους που διαμαρτύρονται κατά των διακρίσεων, ακόμη και αν έχει λήξει η εργασιακή σχέση και παρέχει ένα πλαίσιο που εφαρμόζεται για τους ανεξάρτητους οργανισμούς σε εθνικό επίπεδο οι οποίοι πρέπει να προωθούν την αρχή της ίσης μεταχείρισης. Αποσαφηνίζει το δικαίωμα των κρατών μελών να προβλέπουν αποκλίσεις από την αρχή της ίσης μεταχείρισης και ότι πρέπει να δικαιολογούν τον αποκλεισμό των εκπροσώπων ενός φύλου από ορισμένες επαγγελματικές δραστηριότητες. Αναγνωρίζει ότι πρέπει να χορηγείται ειδική προστασία στις γυναίκες λόγω εγκυμοσύνης και μητρότητας και λόγω του δικαιώματός τους να επιστρέψουν στο ίδιο εργασιακό περιβάλλον ύστερα από την άδεια μητρότητας. Τέλος, προβλέπει την εφαρμογή του άρθρου 141, παράγραφος 4, της Συνθήκης, το οποίο προβλέπει ότι η αρχή της ίσης μεταχείρισης δεν πρέπει να εμποδίζει ένα κράτος μέλος να εγκρίνει μέτρα θετικής δράσης προκειμένου να διασφαλιστεί συγκεκριμένα η απόλυτα ίση μεταχείριση μεταξύ ανδρών και γυναικών στον κόσμο της εργασίας.

1.5. Η πρόταση υπενθυμίζει επίσης το ρόλο των κοινωνικών εταίρων για την εφαρμογή της αρχής της ίσης μεταχείρισης.

2. Γενικές παρατηρήσεις

2.1. Γενικά, η Οικονομική και Κοινωνική Επιτροπή εκφράζει την ικανοποίησή της για την πρόταση τροποποίησης της Επιτροπής και εύχεται ιδιαίτερα να τονισθεί η σημασία, αφενός, του ότι ο ορισμός της σεξουαλικής παρενόχλησης, για πρώτη φορά συμπεριλαμβάνεται σε οδηγία, και, αφετέρου, του ότι στον ορισμό ορίζεται σαφώς ότι πρόκειται για θέμα διάκρισης στο χώρο εργασίας που οφείλεται στο φύλο. Έτσι, διασαφηνίζεται ότι ο εργοδότης είναι πάντοτε υπεύθυνος για την πρόληψη και την παρεμπόδιση των σεξουαλικών παρενοχλήσεων στο χώρο εργασίας. Συγχρόνως είναι επίσης σημαντικό να τονισθεί, από άποψη νομικής ασφάλειας, ότι ο εργοδότης μπορεί να ενεργήσει, σχετικά με συγκεκριμένη συμπεριφορά, μόνον εφόσον λάβει γνώση της. Πρόκειται για σημαντικό και ευαίσθητο θέμα, που δεν μπορεί πλέον να παραμεληθεί ούτε να μην εξετασθεί σε επίπεδο ΕΕ. Η ΟΚΕ εκφράζει επίσης την ικανοποίησή της για την ενίσχυση της νομικής ασφάλειας χάρη στη συμπερίληψη της νομολογίας του Δικαστηρίου της Ευρωπαϊκής Κοινότητας στην οδηγία.

2.2. Η ΟΚΕ στηρίζει τη βασική κατευθυντήρια γραμμή της πρότασης της Επιτροπής η οποία ανταποκρίνεται πλήρως στις τρέχουσες εργασίες που έχουν αρχίσει προ πολλού, και στις κοινωνικές και νομικές εξελίξεις που έχουν σημειωθεί στην Κοινότητα και στα κράτη μέλη. Η ΟΚΕ συμμερίζεται την άποψη της Επιτροπής ότι η εφαρμογή μιας κοινοτικής νομικής πράξης είναι συμβατή με τις αρχές της επικουρικότητας και της αναλογικότητας.

2.3. Η ΟΚΕ θα δεχόταν με ικανοποίηση μια πρόταση βάσει του άρθρου 13 της Συνθήκης που να αφορά και άλλους τομείς.

2.4. Η ΟΚΕ εκφράζει τη λύπη της που η Επιτροπή δεν προβαίνει, πριν να τεθεί σε ισχύ η νέα οδηγία, στην καθιέρωση επίσημης συνεργασίας με τους κοινωνικούς εταίρους σε ευρωπαϊκό επίπεδο εφόσον προβλέπεται η δυνατότητα αυτή στο κοινωνικό κεφάλαιο της Συνθήκης.

2.5. Η ΟΚΕ επιθυμεί να εκθέσει τις απόψεις της όσον αφορά κάθε άρθρο της πρότασης της Επιτροπής.

3. Ειδικές παρατηρήσεις

Άρθρο 1

Στο άρθρο αυτό περιέχονται όλες οι τροποποιήσεις που προτείνονται για την οδηγία του Συμβουλίου 76/207/ΕΟΚ.

3.1. Πρώτη τροποποίηση, προσθήκη νέας παραγράφου στο άρθρο 1

Η ΟΚΕ εκφράζει την ικανοποίησή της για την πρόταση της Επιτροπής που προσαρμόζει την οδηγία στο άρθρο 3 της Συνθήκης.

3.2. Δεύτερη τροποποίηση, νέο άρθρο 1α

Η ΟΚΕ εκφράζει την ικανοποίησή της για την πρόταση της Επιτροπής στην οποία ορίζεται ρητώς ότι οι σεξουαλικές παρενοχλήσεις αποτελούν διάκριση λόγω φύλου. Τα κοινοτικά όργανα κατά τη διάρκεια των τελευταίων ετών ανέπτυξαν σειρά πρωτοβουλιών για την πρόληψη και την καταπολέμηση των σεξουαλικών παρενοχλήσεων στο χώρο εργασίας. Κατόπιν των διενεργειθησών ερευνών απεδείχθη ότι οι σεξουαλικές παρενοχλήσεις αποτελούν ένα πολύ διαδεδομένο πρόβλημα το οποίο πρέπει να προλαμβάνεται στο χώρο της εργασίας τόσο για την προστασία του ατόμου όσο και για το συμφέρον της επιχείρησης. Οι ευρωπαϊκοί κοινωνικοί εταίροι επιβεβαίωσαν μεν ομόφωνα ότι είναι σημαντικό να προστατεύονται η ακεραιότητα και η αξιοπρέπεια κάθε εργαζομένου, έχουν όμως διαφορετικές απόψεις όσον αφορά τα διάφορα μέσα τα οποία μπορούν να εφαρμοστούν σε ευρωπαϊκό επίπεδο. Εδώ και πολύ καιρό, η Κοινότητα θεωρεί ότι η σεξουαλική παρενόχληση αποτελεί παραβίαση της αρχής της ίσης μεταχείρισης και αποτελεί προσβολή της αξιοπρέπειας των γυναικών και των ανδρών στο χώρο εργασίας. Πρέπει κανείς να εκφράσει την ικανοποίησή του που η οδηγία για πρώτη φορά ορίζει με ακρίβεια τη σεξουαλική παρενόχληση ως διάκριση στο χώρο εργασίας που οφείλεται στο φύλο.

Ο ορισμός που προτείνεται από την Επιτροπή βασίζεται στον κώδικα των ορθών πρακτικών(2) της Ευρωπαϊκής Κοινότητας που έχει προσαρμοστεί για να συμφωνεί με τους ορισμούς που βασίζονται στο άρθρο 13 το οποίο αναφέρεται στις παρενοχλήσεις για διάφορες άλλες αιτίες και όχι λόγω φύλου. Γενικά, η ΟΚΕ δεν έχει καμία αντίρρηση για τον προτεινόμενο ορισμό, αλλά επιθυμεί να αντικατασταθεί η λέξη "ενοχλητικό" από την λέξη "προσβλητικό" περιβάλλον στο προτεινόμενο νέο κείμενο, το οποίο ανταποκρίνεται έτσι πλήρως στον κώδικα πρακτικής της ΕΕ.

Η ΟΚΕ εκφράζει τη λύπη της για το γεγονός ότι η Επιτροπή στην πρότασή της δεν αναφέρεται στην ευθύνη των εργοδοτών να διαμορφώνουν ένα εργασιακό περιβάλλον χωρίς σεξουαλικές παρενοχλήσεις. Η ΟΚΕ κρίνει ότι είναι σημαντικό να διαμορφώνεται στο χώρο εργασίας μια προληπτική πολιτική σύμφωνα με τον κώδικα συμπεριφοράς του 1991, και προτείνει να συμπληρωθεί το άρθρο 1α με τα εξής:

"Αποτελεί ευθύνη των εργοδοτών να διαμορφώνουν ένα εργασιακό περιβάλλον χωρίς σεξουαλικές παρενοχλήσεις".

3.3. Τρίτη τροποποίηση, προσθήκη εδαφίου στην παράγραφο 1 του άρθρου 2.1

Η ΟΚΕ επιδοκιμάζει μεν την πρόθεση της Επιτροπής να δοθεί ο ορισμός της έννοιας της έμμεσης διάκρισης, φρονεί όμως ότι ο ορισμός πρέπει να προσαρμοσθεί ώστε να ανταποκρίνεται και να ευθυγραμμίζεται με την οδηγία περί φυλετικών διακρίσεων και με τις άλλες οδηγίες που βασίζονται στο άρθρο 13 της Συνθήκης.

3.4. Τετάρτη τροποποίηση, αντικατάσταση της δευτέρας παραγράφου του άρθρου 2 από νέα παράγραφο

Η ΟΚΕ υποστηρίζει τον περιορισμένο χαρακτήρα των εξαιρέσεων που σχετίζονται με τα "γνήσια επαγγελματικά προσόντα". Οι εξαιρέσεις αυτές πρέπει βασικά να εκτιμώνται από τα κράτη μέλη και από ανεξάρτητα όργανα ούτως ώστε να αιτιολογείται η διατήρησή τους ή η κατάργησή τους.

Εντούτοις, η ΟΚΕ προτείνει να εξετάσει επίσης η Επιτροπή, εκτός αυτών που ορίζονται στην οδηγία, και το θέμα των θετικών μέτρων προκειμένου να διευκρινιστεί πλήρως. Το θέμα αυτό πρέπει να εξεταστεί ανεξάρτητα από το εάν ρυθμιστεί με άλλο τρόπο.

3.5. Πέμπτη τροποποίηση, εισαγωγή νέου εδαφίου στην παράγραφο 3 του άρθρου 2

Η ΟΚΕ υποστηρίζει την πρόταση της Επιτροπής η οποία καθιστά σαφές το δικαίωμα της γυναίκας να επιστρέψει μετά τον τοκετό στην θέση εργασίας της, ή σε ισοδύναμη θέση, θεωρεί όμως την έκφραση "χωρίς καμία μεταβολή των συνθηκών εργασίας" ως πολύ άκαμπτη και ανελαστική. Η ΟΚΕ φρονεί ότι είναι προτιμότερο να χρησιμοποιηθεί η έκφραση "χωρίς επιδείνωση των συνθηκών εργασίας" που είναι καλύτερη και πιο ελαστική. Η κατάσταση στον τομέα της εργασίας μεταβάλλεται συνεχώς και η διατύπωση της πρότασης "χωρίς καμία μεταβολή των συνθηκών εργασίας" είναι πολύ αυστηρή.

Εάν επιθυμούμε την καθιέρωση ισότητας μεταξύ ανδρών και γυναικών, τότε το δικαίωμα στην απασχόληση και στη μεταχείριση που αρμόζουν στο πρόσωπο, αποτελεί ουσιαστικό παράγοντα. Αυτό ανταποκρίνεται επακριβώς τόσο στη στρατηγική της ΕΕ υπέρ της απασχόλησης όσο και στα συμπεράσματα της συνόδου κορυφής της Λισσαβώνας. Είναι απόλυτα σαφές ότι η είσοδος των γυναικών στην αγορά εργασίας αποτελεί προϋπόθεση για μια οικονομική στην ΕΕ που να διασφαλίζει το μέλλον του κοινωνικού μας συστήματος και μάλιστα των συνταξιοδοτικών ρυθμίσεων. Η ισότητα ανδρών και γυναικών αποτελεί ουσιαστικό παράγοντα της παραγωγικότητας σε μία Ευρώπη της οποίας ο πληθυσμός γηράσκει όλο και περισσότερο. Για να μπορέσει η Ευρώπη να διατηρήσει το επίπεδο κοινωνικής πρόνοιας χρειάζεται να δοθεί στις γυναίκες η δυνατότητα να συμβάλουν στην οικονομία μέσω της δικής τους επαγγελματικής δραστηριότητας. Το δικαίωμα επανόδου τους στην απασχόληση χωρίς επιδείνωση των συνθηκών αποτελεί σημαντική συμβολή στο σχεδιασμό της οικογενειακής ζωής και ιδιαίτερα στο συνδυασμό οικογενειακού/επαγγελματικού βίου, και συμπληρώνει βέβαια τις διατάξεις της οδηγίας περί μητρότητας 92/85/ΕΟΚ(3). Η ΟΚΕ ζητεί από την Επιτροπή να αναθεωρήσει την οδηγία 92/85/ΕΟΚ περί μητρότητας σύμφωνα με τη σύμβαση της Δ.Ο.Ε. περί του θέματος αυτού (σύμβαση αριθ. 183). Η ΟΚΕ κρίνει ότι πρέπει να εξετασθεί η επάνοδος στην εργασία χωρίς επιδείνωση των συνθηκών εργασίας.

Η ΟΚΕ θεωρεί ως πολύτιμο στοιχείο το ότι στην οδηγία περιλαμβάνεται η νομολογία του Δικαστηρίου της Ευρωπαϊκής Κοινότητας.

3.6. Έκτη τροποποίηση, αφορά την αντικατάσταση της παραγράφου 4 του άρθρου 2 από νέα παράγραφο

Η ΟΚΕ επικροτεί το βασικό αυτό προσανατολισμό της πρότασης της Επιτροπής. Το άρθρο αυτό δημιουργεί την υποχρέωση για την Επιτροπή να συντάσσει τακτικά εκθέσεις σχετικά με τις καλύτερες πληροφορίες που παρέχονται από τα κράτη μέλη όσον αφορά τη χρήση από αυτά της δυνατότητας που τους παρέχεται από το άρθρο 141, παράγραφος 4 της Συνθήκης για την έγκριση θετικών μέτρων δράσης με στόχο την εξασφάλιση πλήρους ισότητας στην πράξη. Η ΟΚΕ έχει υποβάλλει από παλιά(4) προτάσεις και συστάσεις με θέμα τις εκθέσεις αυτές στο πλαίσιο της δημοσίευσης της πρώτης έκθεσης της Επιτροπής για την ισότητα. Η δημοσίευση των εν λόγω εκθέσεων της Επιτροπής, σε τακτικά χρονικά διαστήματα, στην οποία παρουσιάζεται μια συγκριτική αξιολόγηση των μέτρων δράσης που αποφασίστηκαν από τα κράτη μέλη στον εν λόγω τομέα, θα βοηθήσει τα κράτη και τους πολίτες να σχηματίσουν μια ιδέα για την κατάσταση που επικρατεί σε κάθε κράτος μέλος. Αποφασιστικό στοιχείο στις εκθέσεις αυτές θα είναι ο τρόπος με τον οποίο θα έχουν συνταχθεί. Η ΟΚΕ συνιστά στην Επιτροπή να μεριμνήσει ώστε να προβληθούν οι διαφορές και οι ομοιότητες μεταξύ των χωρών μέσω συγκεκριμένων συγκρίσεων. Θα είναι μάλλον άσκοπο να εκτεθούν οι εξελίξεις σε κοινοτικό επίπεδο, αδιαφορώντας συγχρόνως για την εφαρμογή τους και για την τήρησή τους σε επίπεδο κρατών μελών, ενώ τελικά στο επίπεδο αυτό δημιουργούνται τα προβλήματα.

3.7. Έβδομη τροποποίηση, εισαγωγή νέου εδαφίου (δ) στο άρθρο 3 παράγραφος 2

Η ΟΚΕ υποστηρίζει την πρόταση για την προσθήκη του νέου εδαφίου.

3.8. Όγδοη τροποποίηση, αντικατάσταση όλης της αρχικής διατύπωσης του άρθρου 6

Η νέα διατύπωση του άρθρου 6 ενσωματώνει στην οδηγία δύο σημαντικά στοιχεία της νομολογίας του Δικαστηρίου σε ό,τι αφορά νομικές διαδικασίες. Η ΟΚΕ επιδοκιμάζει την πρόταση της Επιτροπής διότι ενισχύει τις δυνατότητες αποτελεσματικής προστασίας του ατόμου καθώς και την αποτελεσματικότητα της αρχής της ίσης μεταχείρισης.

Όμως, η ΟΚΕ επιθυμεί να επιστήσει την προσοχή της Επιτροπής στις προθεσμίες παραγραφής που ισχύουν στα διάφορα κράτη μέλη οι οποίες μπορεί να υπάρχουν, μεταξύ άλλων, και για την προθεσμία υποβολής μήνυσης μετά τη λήξη της εργασιακής σχέσης. Αυτές δεν πρέπει να ακυρωθούν εξαιτίας της οδηγίας διότι εξάλλου δεν αντιβαίνουν στο δίκαιο της ΕΕ.

3.9. Ένατη τροποποίηση, εισαγωγή νέου άρθρου 8α

Η ΟΚΕ υποστηρίζει την πρόταση που ενισχύει το δικαίωμα της δικαστικής προστασίας που προβλέπεται από το άρθρο 6.

Η ΟΚΕ επιδοκιμάζει το γεγονός της χάραξης σαφών κατευθυντήριων γραμμών όσον αφορά τα ανεξάρτητα όργανα τα οποία θα πρέπει να ιδρυθούν από κάθε κράτος μέλος, και ότι τα κράτη μέλη μπορούν να αποφασίζουν ελεύθερα για τη διάρθρωση και τις μεθόδους εργασίας των εν λόγω οργάνων σύμφωνα με τις παραδόσεις του δικαίου τους και τις πολιτικές αποφάσεις.

Παρόλα αυτά, η ΟΚΕ προτείνει να προσαρμοστεί η παράγραφος 3 του νέου άρθρου 8α με το κείμενο της οδηγίας για τις φυλετικές διακρίσεις και παραπέμπει στη γνωμοδότηση της ΟΚΕ για το σχετικό θέμα(5).

3.10. Δεκάτη τροποποίηση, νέο άρθρο 8β

Η ΟΚΕ επικροτεί την πρόταση της Επιτροπής και επιθυμεί να τονίσει το ρόλο των κοινωνικών εταίρων όσον αφορά την υλοποίηση της αρχής της ίσης μεταχείρισης.

Η ΟΚΕ διαπιστώνει ότι είναι σημαντικό για κάθε κράτος μέλος να διαθέτει τη δυνατότητα να ενεργεί σύμφωνα με τις παραδόσεις του δικαίου του και με τις πολιτικές αποφάσεις που έχουν ληφθεί. Παράλληλα είναι σημαντικό να σημειωθεί πρόοδος για το συγκεκριμένο θέμα. Συνεπώς, έχει πρωταρχική σημασία να αναλάβουν τα κράτη μέλη τη δέσμευση όπως στις εκθέσεις που θα απευθύνουν στην Επιτροπή παρουσιάζουν ιδιαίτερα τον τρόπο εργασίας τους με τους κοινωνικούς εταίρους ώστε να συμβάλλουν στην εφαρμογή της αρχής της ίσης μεταχείρισης.

3.11. Νέο άρθρο 8γ

Η ΟΚΕ υποστηρίζει την πρόταση της Επιτροπής.

4. Άρθρο 2

4.1. Η ΟΚΕ δεν προβάλλει καμία αντίρρηση στην πρόταση της Επιτροπής, επιθυμεί όμως το χρονικό σημείο που θα ορισθεί για την ισχύ των νόμων και λοιπών διατάξεων που χρειάζονται για την εν λόγω οδηγία να προσαρμοσθεί με την ημερομηνία της απόφασης, ώστε τα κράτη μέλη να διαθέτουν τουλάχιστον ένα έτος για τη λήψη εθνικών μέτρων.

5. Ανακεφαλαίωση

Η καταπολέμηση των διακρίσεων σε όλες του τις μορφές αποτελεί έναν από τους κυριότερους στόχους της Ευρωπαϊκής Ένωσης.

Παρά το γεγονός ότι οι δημογραφικές τάσεις επιβάλλουν την προσφορά απασχόλησης σε όσο το δυνατόν περισσότερα άτομα που βρίσκονται στην ενεργό ηλικία, εντούτοις στην αγορά εργασίας υπάρχουν διάφορα είδη δυσμενών διακρίσεων.

Η παρούσα πρόταση τροποποίησης της οδηγίας 76/207/ΕΟΚ του Συμβουλίου περί της εφαρμογής της αρχής της ίσης μεταχείρισης των ανδρών και των γυναικών όσον αφορά την πρόσβαση στην απασχόληση, στην επαγγελματική εκπαίδευση και προώθηση και τις συνθήκες εργασίας μπορεί να συμβάλει στην επίτευξη προόδου όσον αφορά την εφαρμογή της αρχής της ίσης μεταχείρισης.

Βρυξέλλες, 25 Ιανουαρίου 2001.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) Οδηγία 76/207/ΕΟΚ του Συμβουλίου της 9ης Φεβρουαρίου 1976, περί της εφαρμογής της αρχής της ίσης μεταχείρισης των ανδρών και των γυναικών όσον αφορά την πρόσβαση στην απασχόληση, στην επαγγελματική εκπαίδευση και προώθηση και τις συνθήκες εργασίας, ΕΕ C 39 της 14.2.1976, σ. 40.

(2) Επιτροπή των Ευρωπαϊκών Κοινοτήτων, 1993 "Πως να καταπολεμηθεί η σεξουαλική παρενόχληση, οδηγός για την εφαρμογή του κώδικα της πρακτικής της Ευρωπαϊκής Επιτροπής".

(3) Οδηγία 95/85/ΕΚ του Συμβουλίου της 19ης Οκτωβρίου 1992 σχετικά με την εφαρμογή μέτρων που αποβλέπουν στην βελτίωση της υγείας και της ασφάλειας κατά την εργασία των εγκύων λεχώνων και γαλουχουσών εργαζομένων. ΕΕ C 348 της 28.11.1992.

(4) Γνωμοδότηση της Οικονομικής και Κοινωνικής Επιτροπής για τις "Ίσες ευκαιρίες για γυναίκες και άνδρες στην Ευρωπαϊκή Ένωση, 1996" ΕΕ C 296 της 29.9.1997.

(5) ΕΕ C 204 της 18.7.2000, σ. 82-90.

ΠΑΡΑΡΤΗΜΑ

στη γνωμοδότηση της Οικονομικής και Κοινωνικής Επιτροπής

Η ακόλουθη τροπολογία απορρίφθηκε μεν κατά τη συζήτηση, έλαβε όμως τουλάχιστον το 1/4 των ψήφων:

Σημείο 3.5, πρώτη πρόταση

Πρέπει να διατηρηθεί η αρχική διατύπωση της Επιτροπής "... χωρίς καμία μεταβολή των συνθηκών εργασίας" αντί της προτεινόμενης διατύπωσης "... χωρίς επιδείνωση των συνθηκών εργασίας".

Αιτιολογία

Αυτονόητη.

Αποτέλεσμα ψηφοφορίας

Ψήφοι υπέρ: 30, ψήφοι κατά: 48, αποχές: 7.